A̱skahan kikjatsúꞌba Jesu a̱nte Galilea̱.
Najmi kama mjehe̱ nga kikjatsúꞌba chji a̱nte Judea̱,
a̱tꞌaha̱ já judio̱ kꞌaku̱ tsangisjai ni̱yá xi nkú tsꞌín tsꞌi̱ínkꞌiehen.
Tu̱nga jahá tíbichú tiña sꞌí xi bꞌasje xu̱ta̱ xi ntje̱ judio̱ tje̱he̱n ra̱,
sꞌí xi ꞌmi Sꞌíhi̱ Niꞌya Kichoo̱,
ko̱ bꞌa̱ kitsú já ntsꞌe̱ Jesu:
—Najmi tu̱ e̱i̱ binchin.
Tu̱ sahá tꞌin Judea̱ tu̱ xi sku̱e̱he xu̱ta̱ niꞌyakuyáhi̱ ni xi nꞌei.
A̱tꞌaha̱ najmi tjín xi bꞌéjña ꞌma ni xi tsꞌín tsa mjehe̱ cha̱.
Tu̱ sahá ta̱kúchjihi̱ yjohi̱ xu̱ta̱ a̱sunntei̱ nga nꞌe̱i ni xi tínꞌei.
Bꞌa̱ kitsú já ntsꞌe̱ a̱tꞌaha̱ ta̱ ndaha kui najmi i̱ncha kisꞌejihi̱n yáha Jesu.
A̱sꞌa̱i bꞌi̱ kitsú Jesu:
—Najmi kje̱e bichú chu̱ba̱na̱ nga tsꞌian ni xi tjíhin nga tsꞌian.
Jun bi,
tu̱ mí chu̱ba̱há ni ma nꞌo ni xi tjíhin nga nꞌo̱o.
Najmi títsꞌín unkienu̱u xu̱ta̱ a̱sunntei̱.
An bi,
títsꞌín unkiena a̱tꞌaha̱ tíbꞌejñá chja nga chꞌon tjín ni xi tíi̱ncha tsꞌín.
Tankíún sꞌíu̱.
Najmi kfíán an a̱tꞌaha̱ najmi kje̱e bichú chu̱ba̱na̱.
Bꞌa̱ kitsú Jesu,
a̱sꞌa̱i yꞌejña a̱nte Galilea̱.
Tu̱nga nkꞌiehé nga i̱ncha ngji sꞌíu̱ já ntsꞌe̱,
a̱sꞌa̱i ngji ko̱ kui.
Tu̱nga najmi ngji chjihí,
tsa jóo̱ tje̱njihi̱n.
Ngji suba.
A̱sꞌa̱i a̱jin sꞌíu̱ já judio̱ kꞌaku̱ tsangisjaihi̱.
Bꞌa̱ i̱ncha kitsúhu̱ xinkjín:
—¿A najmi kjꞌu̱a̱íhí ndo̱?
Ko̱ xu̱ta̱ nkjiu̱n ta̱ kinchja̱ni̱jmíyaha Jesu.
Tjín xi bꞌa̱ kitsú:
“Ndahá ndo̱.”
Kꞌu̱a̱ ngá xi bꞌa̱ kitsú:
“Najmi nda ndo̱.
Xu̱ta̱há bꞌana̱cha̱ha̱ ndo̱.”
Tu̱nga najmi kama takꞌuhún xu̱ta̱ kinchja̱ni̱jmíya chji chjihi Jesu a̱tꞌaha̱ tsankjún já judio̱ kꞌaku̱.
Nkꞌie nga a̱jihi̱n sꞌíu̱,
jasꞌen Jesu má ma na̱tsihi̱n ni̱nku̱ ko̱ tsakúya.
Kama nkjúhu̱n já judio̱ kꞌaku̱ ko̱ bꞌa̱ kitsúhu̱ xinkjín:
—¿Nkú tsꞌín behe ni xi tsꞌe̱ Nti̱a̱ná nda̱i̱ nga najmi tsangiyaha?
A̱sꞌa̱i bꞌi̱ kitsú Jesu:
—Najmi an tsꞌa̱n ni xi tíbakuyá.
Xi kitsꞌín nibá nína tsꞌe̱ ée̱n.
Xi mjehe̱ tsꞌi̱ín xi nkú tsꞌín mjehe̱ Nti̱a̱ná,
kui xi sku̱e̱ tsa Nti̱a̱ná tsꞌe̱ ni xi tíbakuyá ko̱ tsa an tsꞌa̱n.
Nku xu̱ta̱ xi nchja̱ ni xi tsꞌe̱,
kui xi bankisjai kju̱a̱chánka xi tsꞌe̱.
Tu̱nga xi bankisjai kju̱a̱chánkaha̱ xi kitsꞌín nibáha̱,
kui xi kju̱axi̱ ni xi tsu ko̱ na̱xu̱ tsꞌín.
¿A najmi kitsjáhánu̱u Moise kju̱a̱téxumoo̱?
Tu̱nga ndaha nku jun najmi títsꞌíntjusun kju̱a̱téxumoo̱.
¿Á mjehe̱nu̱u nꞌe̱kꞌiehennú?
A̱sꞌa̱i bꞌa̱ i̱ncha kitsú xu̱to̱:
—¡Kutsa nda̱nindahá tíjñajihin!
¿Yá xi mjehe̱ tsꞌi̱ínkꞌiehin?
Bꞌi̱ kitsú Jesu:
—Nku ni kitsꞌian ko̱ ngatentoo̱ kama nkjúnnu̱u.
Tsakúyanu̱u Moise nga nꞌe̱tjusun circuncision,
ndaha tsa najmi Moise kikꞌatutsꞌi̱hi̱n ra̱ niu̱.
Ntje̱ chánu̱u ní kikꞌatutsꞌi̱hi̱n ra̱ niu̱.
Kui nga nꞌetjusuhun niu̱ ndaha tsa ni̱stjin nkjún.
Bꞌa̱ nꞌoho̱o ntíxꞌi̱nnu̱u ndaha tsa ni̱stjin nkjún tu̱ xi najmi ndyja̱ha kju̱a̱téxumaha̱ Moise.
Tu̱nga tsa bꞌa̱ nꞌo nga ni̱stjin nkjúu̱n,
¿á tínꞌekjanko̱honú nga ni̱stjin nkjún kitsꞌinnkíhi̱ ra̱ nku nda̱?
Najmi tu̱ kju̱a̱ sunnkꞌa nꞌo.
Kixi̱ ní nꞌo̱o kju̱a̱.